《万年树》
明代·陈谟

翳荟隐嘉树，穷冬常不彫。堆魁火齐珠，错落英琼瑶。

直干不偃蹇，爽气何飘萧。碧梧与翠竹，无此晴霞标。

忆昨甘泉宫，含风郁萧萧。凤凰五色羽，翔集不待邀。

天子重万年，当之奏云韶。王母留佩环，月明耿良宵。

如何海尘起，蜃雾腥丹霄。恶草荐煌煌，不材耸翘翘。

懿此丽荒寒，容华日以消。磨牙集豺虎，堕羽群鸱鸮。

引睇苍梧云，重华邈难招。徘徊将何及，落景腾山椒。

作者简介：（1305—1400）元明间江西泰和人，字一德。幼能诗文，尤精经学，旁及子史百家。隐居不求仕，而究心经世之务。尝谓学必敦本，必先变化气质，若礼乐、刑政、钱谷、甲兵、度数之详，亦不可不讲习。洪武初征至京师议礼，宋濂等请留为国学师，引疾辞。家居教授，屡应聘为江浙考试官。学者称海桑先生。有《海桑集》。